雪十二韵
唐·李咸用

六出凝阴气，同云指上天。结时风乍急，集处霰长先。草穗翘祥燕，陂桩吐白莲。犬狂南陌上，竹醉小池前。樵径花黏履，渔舟玉帖舷。阵经旸谷薄，势想朔方偏。楼面光摇锡，篱头晓列钱。石苔青鹿卧，殿网素蛾穿。嘶马应思塞，蹲乌似为燕。童痴为兽捏，僧爱用茶煎。念物希周穆，含毫愧惠连。吟阑馀兴逸，还忆剡溪船。